Universis presentes litteras inspecturis, ego Agnelons, filia quondam Clemencii, dicti Boutoille de Montbroin, notum facio quod ego, laude et assensu Geliani, dicti Galon de Montbroin, mariti mei, michi in hiis que sequuntur auctoritatem et speciale mandatum prestantis, vendo, concedo et in hereditatem perpetuam precise quitto reverendo in Christo patri ac domino Girardo, Dei gratia Eduensi episcopo, et ejus successoribus, quicquid juris habeo, habere possum et debeo in nemore dicto dou Jarrenoy, et in exartis sitis juxta dictum nemus, quod nemus situm est inter ulmum dou Chaillou ex una parte, et fontem Barnay ex altera, scilicet octavam partem dicti nemoris et duodecimam partem dictorum exariorum, pro octo libris Dyvionensium michi a dicto domino episcopo legittime persolutis in pecunia numerata, et pro tribus sextariis siliginis michi jam integre deliberatis, de quibus venditis me omnino devestiens, predictum dominum episcopum per traditionem presentium investio de eisdem. Hanc autem venditionem, concessionem et quittationem ego dictus Gelianus, maritus dicte Agnelon, volo, laudo pariter et concedo et ratam et firmam habeo. Quapropter nos Agnelons predicta et Gelianus, ejus maritus, tenemus et promittimus per juramenta nostra, etc. In cujus rei testimonium et munimen, sigillum curie venerabilis viri domini Guillermi de Gysseio, archidiaconi Avalonensis in ecclesia Eduensi, presentibus litteris rogavimus et fecimus apponi. Datum et actum die mercurii post focos, anno Domini Mº CCº septuagesimo octavo, mense februario.